**Chalkídan arkeologinen museo "Aréthousa"** (kreik. Αρχαιολογικό Μουσείο Χαλκίδας «Αρέθουσα», *Archaiologikó Mouseío Chalkídas «Aréthousa»*) on arkeologinen museo Chalkídan kaupungissa Euboian saarella Kreikassa. Se esittelee eri puolilta saarta löydettyä antiikin aikaista esineistöä sekä Euboian ja Skýroksen historiaa myös myöhemmällä ajalla.

Historia ja rakennus
--------------------

Museo on perustettu vuosina 1901–1902. Se toimi aiemmin Chalkídan keskustassa sijaitsevassa, mainittuina vuosina rakennetussa uusklassisessa rakennuksessa, jossa oli kolme näyttelysalia. Esineitä oli näytteillä myös museon pihalla. Rakennus kunnostettiin vuosina 1990–1991.

Vuodesta 2021 museo toimii Ágios Stéfanoksen kaupunginosassa Chalkídan kaakkoislaidalla entisessä Aréthousa-nimisen yrityksen tehdasrakennuksessa. Se on rakennettu vuonna 1902 ja siinä toimi tislaamo ja jäätehdas. Tehdas lopetti toimintansa vuonna 1980. Nykyisin rakennus on suojeltu.

Kokoelmat
---------

Museo esittelee Euboian ja Skýroksen saarten historiaa paleoliittiselta kaudelta 1900-luvun alkuun saakka. Eräitä museon esittelemiä teemoja ovat muun muassa Euboia matkakohteena jo antiikin ajalla, valtioiden muodostuminen kaupunkivaltioista nykyaikaan, siirtokunnat ja euboialainen kirjaimisto, aineellisen kulttuurin kehitys, uskontohistoria sekä Aréthousan tehtaan historia.

Museon muinaisajan arkeologisiin kokoelmiin kuuluu esineitä paleoliittiselta kaudelta roomalaiselle kaudelle. Museoesineisiin lukeutuu löytöjä muun muassa Mánikan varhaisen helladisen kauden asutuksesta ja hautausmaalta; mykeneläisen ja geometrisen kauden keramiikkaa ja figuriineja; klassisen ja hellenistisen kauden veistoksia, keramiikkaa ja rahoja antiikin Khalkiin, Eretrian ja Karystoksen kaupungeista; sekä roomalaisen kauden veistoksia Khalkiista ja Aidepsoksesta.

Merkittäviin museoesineisiin kuuluvat muun muassa paleoliittisen ja neoliittisen kauden työkalut; Mánikasta löydetty keramiikka sekä luusta ja pronssista tehdyt varhaishelladiset figuriinit 2000-luvulta eaa.; Vromoúsasta löydetty maalattu rhyton mykeneläiseltä kaudelta 1000-luvun jälkimmäiseltä puoliskolta eaa.; kuros-veistosten osat 500-luvulta eaa.; istuvaa naista esittävä hautakivi 400-luvulta eaa.; Demeterin tai Kybelen kuvapatsas 300-luvulta eaa.; Dionysosta ja Plutonia esittävä votiivireliefi Karystoksesta samoin 300-luvulta eaa.; hellenistisen kauden hautausmaalta löydetty urheilijan kultainen seppele; Khalkiista löydetty päätön Apollonia esittävä patsas, joka on roomalaisaikainen kopio; sekä Aidepsoksen roomalaisesta kylpylästä löydetty Antinooksen patsas keisari Hadrianuksen kaudelta.

* Museon kokoelmia.Museon kokoelmia.
* Museon veistoskokoelmia.Museon veistoskokoelmia.
* Geometrisen kauden keramiikkaa Melokselta, n. 800–700-luku eaa.Geometrisen kauden keramiikkaa Melokselta, n. 800–700-luku eaa.
* Pässin uhraus, reliefi, 400-luku eaa.Pässin uhraus, reliefi, 400-luku eaa.
* Dionysos ja Pluton votiivireliefissä, 300-luku eaa.Dionysos ja Pluton votiivireliefissä, 300-luku eaa.
* Leijonan tai koiran (?) torso, 300-luku eaa.Leijonan tai koiran (?) torso, 300-luku eaa.
* Urheilijan kultainen seppele.Urheilijan kultainen seppele.
* Khalkiin Herakleian kisojen voittajien luettelo, 100-luku/1. vs. eaa.Khalkiin Herakleian kisojen voittajien luettelo, 100-luku/1. vs. eaa.
* Hautakivi.Hautakivi.
* Apollon.Apollon.
* Antinoos.Antinoos.
* Museon vanha rakennus.Museon vanha rakennus.
* Kokoelmia vanhan museon pihalla.Kokoelmia vanhan museon pihalla.

Lähteet
-------

1. 1 2 3  Νέο Μουσείο Χαλκίδας "Αρέθουσα" Εφορεία Αρχαιοτήτων Ευβοίας. Viitattu 23.11.2023.
2. 1 2  Αρχαιολογικό Μουσείο Χαλκίδας "Αρέθουσα" *Εύβοια-Βοιωτία-Σκύρος με αφετηρία το Βυζάντιο*. Viitattu 23.11.2023.
3. ↑  Αρχαιολογικό Μουσείο Χαλκίδας: Ιστορικό Υπουργείο Πολιτισμού και Αθλητισμού. Viitattu 28.8.2017.
4. 1 2 3  Αρχαιολογικό Μουσείο Χαλκίδας: Περιγραφή Υπουργείο Πολιτισμού και Αθλητισμού. Viitattu 28.8.2017.
5. 1 2 3  Archaeological Museum of Chalkida *Greek Travel Pages*. Viitattu 28.8.2017.

Aiheesta muualla
----------------

* Kuvia tai muita tiedostoja aiheesta **Chalkídan arkeologinen museo** Wikimedia Commonsissa